ธปท.แจ้งซอฟท์โลนอาจล่าช้าอีก1-2เดือน
ธปท.รายงานความคืบหน้าซอฟท์โลน 3 แสนล้านบาท อาจจะต้องใช้เวลาอีก 1-2 เดือนเพื่อให้สถาบันการเงินพัฒนาระบบรองรับการปล่อยกู้ที่คล่องตัวมากขึ้น
3 พ.ค. 2555

ธปท.รายงานความคืบหน้าซอฟท์โลน 3 แสนล้านบาท อาจจะต้องใช้เวลาอีก 1-2 เดือนเพื่อให้สถาบันการเงินพัฒนาระบบรองรับการปล่อยกู้ที่คล่องตัวมากขึ้น 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ออกประกาศถึงความคืบหน้าเรื่องที่ธปท.ได้จัดสรรวงเงินให้แก่สถาบันการเงินต่าง ๆ ที่เข้าร่วมโครงการ เพื่อช่วยเหลือผู้ที่ได้รับความเสียหายจากอุทกภัยปี 2554 ตามโครงการให้ความช่วยเหลือทางการเงินแก่ผู้ที่ได้รับความเสียหายจากอุทกภัยปี 2554 (ซอฟท์โลน) ในวงเงิน 3 แสนล้านบาท เป็นเงินในส่วนของธปท. 2.1 แสนล้านบาท ซึ่งสถาบันการเงินสามารถเบิกเงินกู้จาก ธปท. ได้ตั้งแต่วันที่ 12 มี.ค. และจนถึง 27 เม.ย.ปีนี้นั้น ทางสถาบันการเงินมาขอกู้เงินจากธปท.ไปบ้างแล้ว แต่ยังไม่เริ่มดำเนินการชัดเจน
ทั้งนี้ จากการประสานงานกับสถาบันการเงิน พบว่า การปล่อยสินเชื่อตามโครงการดังกล่าว สถาบันการเงินต่างๆยังต้องมีกระบวนการดำเนินการในด้านต่าง ๆ ตั้งแต่การพัฒนาระบบงานรองรับการกำหนดวิธีปฏิบัติภายใน เพื่อให้สาขาทั่วประเทศปฏิบัติในแนวทางเดียวกัน ซึ่งต้องใช้เวลาดำเนินการอีกประมาณ 1-2 เดือน อย่างไรก็ตาม ปัจจุบันสถาบันการเงินส่วนใหญ่ได้ดำเนินการพัฒนาระบบงานและกำหนดวิธีปฏิบัติภายในเรียบร้อยแล้ว แต่ยังอยู่ระหว่างสื่อสารกับสาขาและประชาสัมพันธ์โครงการให้ความช่วยเหลือต่อไป โดยผู้ประกอบการขนาดกลางและขนาดย่อม(เอสเอ็มอี)และบุคคลธรรมดา ที่ได้รับความเสียหายจากอุทกภัยในปี 2554 ที่สนใจจะกู้เงินโครงการนี้สามารถติดต่อโดยตรงกับธนาคารพาณิชย์ และสถาบันการเงินเฉพาะกิจต่างๆ หรือจะเรียกดูข้อมูลจากเว็บไวด์ของธปท. ที่ http://www.bot.or.th ก็ได้ 
“แม้ในช่วงที่ผ่านมาจะมีการเบิกเงินกู้จากธปท. ในจำนวนน้อย แต่มีจำนวนผู้ที่ได้รับความเสียหายได้รับความช่วยเหลือไปแล้วมากถึงเกือบ 2.7 หมื่นราย หรืออาจกล่าวได้ว่าเม็ดเงินตามโครงการนี้ได้กระจายไปสู่ลูกค้ารายย่อยที่ต้องการขอรับความช่วยเหลืออย่างแท้จริง เป็นไปตามเจตนารมณ์ของการให้ความช่วยเหลือโครงการนี้” นางผ่องเพ็ญระบุ 
ก่อนหน้านี้ มีรายงานข่าววงเงินการปล่อยกู้โครงการนี้ถึงจะสูงถึง 3 แสนล้านบาท แต่มีการอนุมัตอเบิกจ่ายจริงได้เพียง 3,000 ล้านบาทนั้น ทั้งที่สถาบันการเงินที่เข้าร่วมโครงการยื่นขอวงเงินสินเชื่อดังกล่าวเต็มวงเงินหมอดแล้วก็ตาม